'चीनी सैनिकों के जबरन प्रवेश का मामला सुलझ गया'  
सरकार ने कहा कि ऐसा वास्तविक नियंत्रण रेखा को लेकर अलग-अलग अवधारणाओं के कारण हुआ है और इसे चीन के साथ मैत्रीपुर ढंग से सुलझा लिया गया है।
भारतीय क्षेत्र में चीनी सैनिकों के जबरन प्रवेश की खबरों को महत्वहीन बताते हुए सरकार ने गुरुवार को कहा कि ऐसा वास्तविक नियंत्रण रेखा को लेकर अलग-अलग अवधारणाओं के कारण हुआ है और इसे चीन के साथ मैत्रीपुर ढंग से सुलझा लिया गया है। विदेश मंत्रालय के प्रवक्ता विष्णु प्रकाश ने कहा, "चीन के साथ हमारी लम्बी सीमा है। वास्तविक नियंत्रण रेखा नहीं खींची गई है। इसे लेकर मतभेद हैं।"  उन्होंने कहा, "समय-समय पर दोनों ओर से सैनिक एक-दूसरे के क्षेत्र में चले जाते हैं। ऐसे मुद्दों को सुलझाने के लिए हमारे पास बहुत अच्छा तंत्र है। मामले उठाए गए और मैत्रीपूर्ण ढंग से इनका समाधान कर लिया गया।"  इससे पहले न्यूयार्क से लौटने पर प्रधानमंत्री मनमोहन सिंह ने भी मंगलवार को कहा था कि चीन ने सीमा पर ऐसा कुछ नहीं किया है, जिसके लिए भारत को चिंतित होने की जरूरत हो। रक्षा मंत्री एके एंटनी ने इस सप्ताह की शुरुआत में कहा था कि नई दिल्ली ने बीजिंग को कूटनीतिक माध्यमों से भारतीय क्षेत्र में चीनी सैनिकों के जबरन प्रवेश से अवगत करा दिया है।